KYK: Polisie 'hardhandig' met 2 vroue in kantoor | Netwerk24
KYK: Polisie 'hardhandig' met 2 vroue in kantoor
Deur Cara-Lee Dorfling 14 Junie 2021 14:18
Die polisie in die Oos-Kaap ondersoek die omstandighede van 'n beweerde voorval waarin twee vroue glo by 'n polisiekantoor uitgejaag is toe hulle glo 'n saak wou open.
'n Video van die voorval, wat glo Vrydagaand in die polisiekantoor in Motherwell in Gqeberha (Port Elizabeth) gebeur het, is die afgelope naweek wyd op sosiale media gedeel.
Op die video kan gesien word hoe 'n polisiebeampte een van die vroue hardhandig uit die polisiekantoor verwyder, terwyl 'n tweede polisiebeampte kort daarna haar pepersproei op die vrou rig.
Luidens die inskrywing by die video is die vroue na die polisiekantoor nadat 'n gewapende persoon hulle gekaap het. In die inskrywing word die polisie beskuldig van aanranding en dat hulle die vroue met pepersproei gespuit het.
Brig. Tembinkosi Kinana, provinsiale polisiewoordvoerder, het by navraag gesê die polisie het die video ontvang en 'n "dringende ondersoek" sal gedoen word.
Hy het gesê die polisie wil nie kommentaar lewer oor die voorval totdat die ondersoek afgehandel is nie.